PRÍLOHA 2
	KOMISIA EURÓPSKYCH SPOLOČENSTIEV	
Brusel 1. 6. 2006
C(2006) 2033
ROZHODNUTIE KOMISIE,
ktorým sa stanovujú pravidlá vysielania národných expertov do Komisie

ROZHODNUTIE KOMISIE,
ktorým sa stanovujú pravidlá vysielania národných expertov do Komisie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)	vyslaní národní experti (VNE) by mali Komisii umožniť využívať vysoký stupeň ich odborných poznatkov a skúseností, a to najmä v oblastiach, kde takéto odborné poznatky nie sú ľahko dostupné;
(2)	je vysoko žiaduce podporovať výmenu odborných skúseností a poznatkov o európskych politikách prostredníctvom dočasného pridelenia expertov z členských štátov na Komisiu;
(3)	vyslaných národných expertov by mali vysielať orgány štátnej správy alebo štátne orgány členských štátov, ale mal by ich vysielať aj súkromný alebo dobrovoľný sektor, krajiny Európskeho hospodárskeho priestoru (EHP), kandidátske krajiny, medzinárodné organizácie alebo tretie krajiny; 
(4)	právami a povinnosťami VNE stanovenými v tomto rozhodnutí by sa malo zabezpečiť, že VNE budú plniť svoje úlohy výlučne so zreteľom na záujmy Komisie;
(5)	vzhľadom na dočasnú povahu práce VNE a ich osobitný štatút by sa malo ustanoviť, aby v mene Komisie neprijímali zodpovednosť za vykonávanie jej právomocí v oblasti verejného práva; 
(6)	vzhľadom na dôležitosť odbornej prípravy štátnych zamestnancov členských štátov, prípadne štátnych zamestnancov krajín EHP, kandidátskych krajín a tretích krajín, týkajúcej sa politík Spoločenstva, sa ustanovil jednotný a koherentný právny a administratívny rámec pre informačné kurzy organizované pre týchto úradníkov; 
(7)	je žiaduce skonsolidovať pravidlá uplatňujúce sa na VNE do jedného znenia začlenením zmien a doplnení, ktoré sa uskutočnili od prvého prijatia pravidiel, pričom sa prijíma ďalšie opatrenie s cieľom vziať do úvahy všeobecný sociálny vývoj. 
(8)	Pri prehodnocovaní denných a mesačných príspevkov by sa mali zohľadňovať zmeny základných platov úradníkov Spoločenstva v Bruseli a v Luxemburgu. 
ROZHODLA TAKTO: 
Kapitola I
Všeobecné ustanovenia
Článok 1
Rozsah pôsobnosti
1.	Tieto pravidlá sa uplatňujú na národných expertov (ďalej len „VNE“), ktorých vyšle do Komisie národný, regionálny alebo miestny orgán verejnej moci. Vzťahujú sa aj na expertov vyslaných medzinárodnou organizáciou, ako aj súkromným sektorom a neziskovým alebo dobrovoľným sektorom.
2.	Osoby, na ktoré sa vzťahujú tieto pravidlá, zostávajú počas celej doby vyslania v pracovnom pomere u svojho zamestnávateľa, pričom od neho naďalej poberajú plat.
3.	Okrem prípadu, keď generálny riaditeľ pre personál a administratívu udelí výnimku, musí byť VNE štátnym príslušníkom členského štátu. Pri prijímaní VNE do svojich sekcií Komisia prihliada na rovnomerné územné a rodové zastúpenie, ako aj na zásadu rovnakých príležitostí.
4.	Udelenie výnimky sa nevyžaduje v prípade VNE z krajín Európskeho hospodárskeho priestoru (EHP), vyslaných na základe dohôd podpísaných s týmito krajinami a za ad hoc podmienok v nich ustanovených. To isté sa vzťahuje na kandidátske krajiny, ktoré s Komisiou podpísali ad hoc dohody.
5.	Vyslanie sa uskutoční prostredníctvom výmeny listov medzi generálnym riaditeľom pre personál a administratívu a Úradom stáleho zástupcu príslušného členského štátu, prípadne zamestnávateľom. V prípade krajín EHP sa listy vymieňajú so sekretariátom EZVO a v prípade ostatných nečlenských štátov s príslušnými diplomatickými misiami. 
K výmene listov sa pripojí kópia Pravidiel vysielania národných expertov do Komisie.
6.	Akýkoľvek odkaz na osobu mužského pohlavia v týchto pravidlách sa považuje takisto za odkaz na osobu ženského pohlavia a naopak, pokiaľ z kontextu jasne nevyplýva inak. 
Článok 2
Vyslaní národní experti bez nákladov
Na účely tohto rozhodnutia sa pod pojmom „VNE bez nákladov“ rozumejú VNE, ktorých vyslanie nepredstavuje žiadne náklady znášané zo strany Komisie. 
VNE bez nákladov môže vysielať verejná správa členských štátov, nečlenských štátov a medzinárodné organizácie v rámci recipročnej a simultánnej výmeny s úradníkmi Komisie na základe rozhodnutia Komisie o prideľovaní zamestnancov Spoločenstva (rozhodnutie Komisie z 5. januára 1995 (C(94) 3895, konečné znenie), a to na rovnaké obdobie, na aké je pridelený úradník Komisie.
Národných štátnych zamestnancov možno tiež vysielať ako VNE bez nákladov najviac na dobu štyroch rokov v rámci dvojstranných dohôd medzi generálnym riaditeľom a príslušným členským štátom. Tieto dohody sa môžu uzatvoriť len s predchádzajúcim súhlasom generálneho riaditeľa pre personál a administratívu a musí sa v nich uvádzať počet dotknutých VNE a predpokladané úlohy, ktoré budú vykonávať. Tieto podmienky platia rovnako pre VNE bez nákladov z krajín EHP a z kandidátskych krajín.
Článok 3
Vyslaní národní experti zo súkromného sektora
Súkromný sektor môže vysielať VNE len vtedy, keď je v záujme Komisie získať špecifické poznatky na prechodnú dobu. 
Takéto vyslanie schvaľuje v každom jednotlivom prípade generálny riaditeľ pre personál a administratívu. 
Článok 4
Doba vyslania
1.	Doba vyslania nesmie byť kratšia ako šesť mesiacov a dlhšia ako dva roky. Môže sa opakovane predlžovať na dobu nepresahujúcu štyri roky. 
2.	Plánovaná doba vyslania sa stanoví na začiatku výmeny listov uvedenej v článku 1 ods. 5. Rovnaký postup platí v prípade obnovenia doby vyslania.
3.	VNE, ktorý už bol vyslaný do Komisie, môže byť do nej vyslaný aj po druhý raz pod podmienkou, že sa dodržia všetky príslušné vnútorné pravidlá stanovujúce maximálnu dobu, počas ktorej môžu byť tieto osoby prítomné v sekciách Komisie, a ďalej pod podmienkou, že:
a)	VNE naďalej spĺňa podmienky pre vyslanie; 
b)	od skončenia predchádzajúceho vyslania do začiatku nového vyslania uplynulo najmenej šesť rokov; ak pri skončení prvého vyslania podpísala Komisia s VNE zmluvu, šesťročná doba začne plynúť po vypršaní platnosti tejto zmluvy. 
Podmienka v písmene b) nebráni Komisii vyjadriť súhlas s vyslaním VNE, ktorého prvé vyslanie bolo kratšie ako štyri roky; v tomto prípade však nové vyslanie nepresiahne nevyčerpanú časť štvorročnej doby. 
Článok 5
 Miesto vyslania
Vyslaných národných expertov možno vyslať kdekoľvek, kde sa nachádza pracovisko Komisie.
Článok 6
Úlohy
1.	VNE pomáhajú úradníkom alebo dočasným zamestnancom Komisie a vykonávajú úlohy, ktoré sú im pridelené na základe ich odborných poznatkov a skúseností.
2.	VNE sa zúčastňujú na misiách alebo vonkajších stretnutiach, len ak sprevádzajú úradníka alebo dočasného zamestnanca Komisie, alebo samostatne ako pozorovatelia alebo na informačné účely.
Generálny riaditeľ príslušného útvaru však môže VNE udeliť osobitný mandát na jednu alebo viacero misií po tom, čo sa uistí, že nehrozí žiaden možný konflikt záujmov. Generálny riaditeľ môže na riaditeľa alebo vedúceho oddelenia delegovať právomoc udeliť výnimku príslušnému VNE. VNE nemôže za žiadnych okolností sám zastupovať Komisiu s cieľom prijímať finančné alebo iné záväzky alebo vyjednávať v jej mene.
VNE však môže zastupovať Komisiu v právnych konaniach ako spoluzástupca s úradníkom a v tomto postavení môže konať v jej mene.
3.	Za schvaľovanie výsledkov akýchkoľvek úloh vykonávaných vyslaným národným expertom a za podpisovanie akýchkoľvek s nimi súvisiacich oficiálnych dokumentov je zodpovedná výlučne Komisia.
4.	Príslušné sekcie Komisie, zamestnávateľ VNE a samotný VNE musia vynaložiť maximálne úsilie, aby sa vyhli akémukoľvek konfliktu záujmov alebo zdaniu takéhoto konfliktu vo vzťahu k úlohám VNE počas doby jeho vyslania do Komisie. Za týmto účelom sekcia, na ktorú má byť VNE pridelený, poskytne VNE a zamestnávateľovi úplné informácie o predpokladaných úlohách s primeraným predstihom pred začiatkom vyslania a požiada VNE a zamestnávateľa, aby písomne potvrdili, že im nie je známy žiaden dôvod, pre ktorý by VNE nemali byť tieto úlohy pridelené. Od VNE sa bude vyžadovať najmä to, aby oznámil akýkoľvek možný konflikt medzi jeho rodinnými okolnosťami a navrhovanými úlohami, ktoré má vykonávať počas doby vyslania. VNE by mal oznámiť najmä pracovné činnosti blízkych rodinných príslušníkov alebo akékoľvek vlastné dôležité finančné záujmy alebo záujmy týchto osôb. 
Od zamestnávateľa a VNE sa žiada, aby sa zaviazali, že počas doby vyslania oznámia všetky zmeny v okolnostiach vyslania, ktoré by mohli vyvolať takýto konflikt alebo zdanie takéhoto konfliktu, generálnemu riaditeľovi útvaru, na ktorý je VNE pridelený.
Sekcia, na ktorú má byť VNE pridelený, vedie evidenciu celej korešpondencie a na požiadanie ju predloží generálnemu riaditeľovi pre personál a administratívu.
5.	Ak podľa názoru generálneho riaditeľstva, do ktorého má byť VNE vyslaný, sú vzhľadom na povahu jeho činností potrebné osobitné bezpečnostné opatrenia, pred prijatím VNE sa môže vyžadovať jeho bezpečnostná previerka. 
6.	Pri neplnení povinností zo strany VNE vyplývajúcich z ustanovení odsekov 2, 3 alebo 4, má Komisia právo, ak to považuje za vhodné, ukončiť vyslanie VNE podľa článku 10.
Článok 7
Práva a povinnosti
1.	Počas doby vyslania: 
a)	VNE plní úlohy a koná výlučne v zmysle záujmov Spoločenstiev. Nevyžaduje ani neprijíma pokyny od žiadnej vlády, orgánu, organizácie alebo osoby mimo Komisie. Úlohy, ktoré sú mu pridelené, vykonáva objektívne, nestranne a v záujme zachovania lojálnosti voči Spoločenstvám. Nevykonáva žiadne činnosti pre svojho zamestnávateľa, vlády alebo iné osoby, súkromné spoločnosti alebo orgány verejnej moci.
b)	VNE sa zdrží akéhokoľvek konania alebo správania, ktoré by mohlo zdiskreditovať jeho pozíciu. 
c)	VNE sa pri plnení svojich úloh nezaoberá záležitosťou, na ktorej má priamy alebo nepriamy záujem, ktorý by ohrozil jeho nezávislosť. Osobitne sa to týka rodinných a finančných záujmov. Ak sa pri plnení svojich úloh stretne s takouto záležitosťou, ihneď o tom informuje vedúceho oddelenia, ktorý prijme primerané opatrenie, a najmä môže VNE zbaviť zodpovednosti v tejto záležitosti. 
	VNE nesmie priamo alebo nepriamo mať ani usilovať sa získať v rámci podnikov, ktoré podliehajú kontrole zo strany Komisie, akékoľvek záujmy takého druhu alebo dôležitosti, ktoré ohrozujú jeho nezávislosť pri výkone svojej funkcie.
d)	VNE sa zdrží akéhokoľvek neoprávneného odhaľovania informácií získaných pri výkone služby, pokiaľ táto informácia už nebola uverejnená alebo sprístupnená verejnosti. 
e)	VNE má právo na slobodu prejavu pri rešpektovaní zásad lojálnosti a nestrannosti.
	VNE, ktorý sám alebo spolu s inými osobami zamýšľa uverejniť alebo umožniť uverejnenie záležitosti súvisiacej s prácou Spoločenstiev, vopred informuje vedúceho oddelenia. Ak je vedúci oddelenia schopný preukázať, že táto záležitosť by mohla vážne poškodiť legitímne záujmy Spoločenstiev, oznámi VNE svoje rozhodnutie písomne do 30 pracovných dní od prijatia informácie. Ak počas stanovenej lehoty nebolo takéto rozhodnutie oznámené, usudzuje sa, že vedúci oddelenia nemá žiadne námietky. 
f)	všetky práva súvisiace s akoukoľvek prácou vykonanou VNE pri plnení jeho úloh sú majetkom Spoločenstva;
g)	VNE má bydlisko v mieste vyslania alebo v takej vzdialenosti od tohto miesta, aby mohol riadne vykonávať svoje činnosti; a
h)	na základe svojich odborných poznatkov a skúseností poskytuje VNE pomoc a poradenstvo nadriadeným v Komisii, ku ktorým je pridelený, a ktorým sa zodpovedá za plnenie zverených úloh;
2.	Pri nedodržaní ktoréhokoľvek z ustanovení odseku 1 počas doby vyslania má Komisia právo, ak to považuje za vhodné, ukončiť vyslanie VNE podľa článku 10.
3.	Po skončení vyslania je VNE naďalej viazaný povinnosťou správať sa bezúhonne a diskrétne v súvislosti s plnením nových úloh, ktoré sú mu pridelené a s prijímaním určitých menovaní alebo výhod.
S týmto cieľom musí VNE počas troch rokov od skončenia doby vyslania Komisiu bezodkladne informovať o všetkých úlohách, ktoré od neho požaduje jeho súčasný zamestnávateľ, ktoré by mohli viesť ku konfliktu záujmov vo vzťahu k úlohám, ktoré vykonával počas vyslania do Komisie.
Článok 8
Odborná prax a znalosť jazykov
1.	Pre splnenie kritérií vyslania do Komisie musí mať národný expert najmenej trojročnú prax na plný úväzok v administratívnej, vedeckej, technickej, poradenskej alebo dozornej funkcii, ktorú podľa Služobného poriadku úradníkov Európskych spoločenstiev a podmienok zamestnávania ostatných zamestnancov Európskych spoločenstiev možno považovať za ekvivalent funkčnej skupiny AD alebo AST, pričom AST sa zohľadňuje iba pri vysoko špecializovaných pracovných profiloch. Zamestnávateľ vysielajúci VNE poskytne Komisii pred jeho vyslaním vyhlásenie o tom, že počas posledných 12 mesiacov bol u neho expert v pracovnom pomere.
2.	Výkon funkcie VNE si vyžaduje dôkladnú znalosť jedného jazyka Spoločenstva a uspokojivú znalosť druhého jazyka Spoločenstva. VNE z nečlenskej krajny musí na výkon svojej funkcie dôkladne ovládať jeden z jazykov Spoločenstva. 
Článok 9
Prerušenie doby vyslania
1.	Komisia môže povoliť prerušenie doby vyslania a vymedziť uplatniteľné podmienky. Počas tohto prerušenia:
a)	sa nevyplácajú príspevky uvedené v článku 17;
b)	náklady uvedené v článkoch 21 a 22 sa hradia len v prípade, že vyslanie bolo prerušené na žiadosť Komisie;
c)	automaticky sa pozastaví každá náhrada príjmu zo závislej činnosti zamestnávateľovi experta podľa článku 19.
2.	Komisia o tom informuje zamestnávateľa VNE. 
Článok 10
Skončenie doby vyslania
1.	Podľa odseku 2 sa vyslanie môže ukončiť na žiadosť Komisie alebo zamestnávateľa VNE formou oznámenia s trojmesačnou výpovednou lehotou, ktoré príslušná strana predloží druhej strane. Môže sa ukončiť aj na žiadosť VNE predložením rovnakého oznámenia, ktoré podlieha súhlasu Komisie. 
2.	Za výnimočných okolností sa vyslanie môže ukončiť s okamžitou platnosťou: 
a)	zo strany zamestnávateľa VNE, ak je to v naliehavom záujme zamestnávateľa;
b)	zo strany Komisie a zamestnávateľa na základe ich spoločného postupu na žiadosť VNE podanej obidvom stranám, ak je to v naliehavom osobnom alebo pracovnom záujme VNE;
c)	zo strany Komisie v prípade, že si VNE neplní povinnosti v rámci tohto rozhodnutia. 
V prípade ukončenia vyslania podľa písmena c) Komisia ihneď informuje zamestnávateľa. 
Kapitola II
Pracovné podmienky
Článok 11
Sociálne zabezpečenie
1.	Štátna služba alebo medzinárodná organizácia, ktorá má VNE vyslať, predloží pred začiatkom vyslania Komisii potvrdenie o tom, že počas celej doby vyslania sa na VNE budú vzťahovať právne predpisy o sociálnom zabezpečení platné pre túto štátnu službu a že štátna služba alebo medzinárodná organizácia preberie zodpovednosť za náklady, ktoré vzniknú v zahraničí. 
2.	Zamestnávateľ VNE predloží pred začiatkom vyslania Komisii potvrdenie uvedené v článku 11 ods. 1 nariadenia rady (EHS) č. 574/72.
3.	Odo dňa začiatku vyslania Komisia zabezpečuje vyslanému národnému expertovi úrazové poistenie. Komisia mu poskytne kópiu podmienok tohto poistenia v deň, keď sa dostaví na príslušnú sekciu Generálneho riaditeľstva pre personál a administratívu, aby si vybavil administratívne formality spojené s vyslaním.
4.	VNE, na ktorého sa nevzťahuje verejná schéma nemocenského poistenia, môže požiadať o poistenie proti tomuto riziku Komisiu. VNE platí polovicu príslušnej poistnej sumy a jeho príspevok sa odpočítava z mesačných príspevkov poberaných podľa článku 17.
Článok 12
Pracovný čas
1.	Pracovný čas VNE je rovnaký ako pracovný čas platný pre Komisiu.
2.	VNE počas celej doby vyslania pracuje na plný úväzok. Na základe riadne zdôvodnenej žiadosti predloženej generálnym riaditeľstvom a pod podmienkou, že je to v súlade so záujmami Komisie, generálny riaditeľ pre personál a administratívu môže VNE povoliť prácu na čiastočný uväzok, ak s tým súhlasí jeho alebo jej zamestnávateľ. V takomto prípade sa podľa toho skráti trvanie dovolenky za kalendárny rok.
3.	V prípade schválenia čiastočného pracovného úväzku musí VNE odpracovať mesačne aspoň polovicu riadneho pracovného času.
4.	VNE môže využívať pružný pracovný čas len vtedy, ak to povolí útvar Komisie, na ktorý je pridelený. O tomto povolení musí byť informované zodpovedné oddelenie Generálneho riaditeľstva pre personál a administratívu. 
Článok 13
Práceneschopnosť
1.	V prípade neprítomnosti v práci z dôvodu choroby alebo úrazu to musí VNE čo najskôr oznámiť vedúcemu oddelenia aj s uvedením svojej súčasnej adresy. Ak práceneschopnosť trvá viac ako tri dni, VNE musí predložiť lekárske potvrdenie a môže sa od neho žiadať, aby sa podrobil lekárskej prehliadke, ktorú zariadi Komisia.
2.	Ak takáto neprítomnosť z dôvodu choroby alebo úrazu trvajúca najviac tri dni presahuje celkovo dvanásť dní za obdobie dvanástich mesiacov, pri každej ďalšej neprítomnosti v práci z dôvodu choroby musí VNE predložiť lekárske potvrdenie.
3.	V prípade práceneschopnosti presahujúcej dobu jedného mesiaca alebo dobu, ktorú VNE odpracoval, pričom platí tá, ktorá je dlhšia, sa automaticky pozastaví vyplácanie príspevkov uvedených v článku 17. Toto ustanovenie neplatí v prípade choroby spojenej s tehotenstvom.
Práceneschopnosť nesmie presiahnuť trvanie vyslania príslušnej osoby.
4.	VNE, ktorý počas vyslania utrpí pracovný úraz, naďalej poberá príspevky v plnej výške počas celej doby práceneschopnosti až do skončenia vyslania.
Článok 14
Dovolenka za kalendárny rok a mimoriadna dovolenka
1.	VNE majú nárok na dovolenku v trvaní dva a pol pracovného dňa za každý celý mesiac služby, čo predstavuje 30 dní za kalendárny rok. 
2.	Udelenie dovolenky podlieha predchádzajúcemu súhlasu útvaru, na ktorý je VNE pridelený. V prípade neschválenej dovolenky sa nevyplácajú denné príspevky. 
3.	Na základe zdôvodnenej žiadosti môže VNE dostať mimoriadnu dovolenku v týchto prípadoch:
a)	uzatvorenie manželstva VNE: dva dni,
b)	vážna choroba manžela/manželky: najviac tri dni,
c)	smrť manžela/manželky: štyri dni,
d)	vážna choroba príbuzného vo vzostupnej línii: najviac dva dni,
e)	smrť príbuzného vo vzostupnej línii: dva dni,
f)	narodenie dieťaťa: desať dní,
g)	vážna choroba dieťaťa: najviac dva dni,
h)	smrť dieťaťa: štyri dni,
i)	sťahovanie spojené s nástupom do funkcie: 2 dni,
j)	adopcia dieťaťa: 20 týždňov alebo v prípade adopcie zdravotne postihnutého dieťaťa 24 týždňov. 
4.	Na základe riadne zdôvodnenej žiadosti zamestnávateľa VNE môže Komisia po posúdení každého jednotlivého prípadu udeliť najviac dva dni platenej mimoriadnej dovolenky za obdobie 12 mesiacov. Na základe riadne zdôvodnenej žiadosti VNE môže vedúci oddelenia vyslaného národného experta po dohode s vedúcim oddelenia zodpovedného za ľudské zdroje príslušného generálneho riaditeľstva, udeliť dodatočnú mimoriadnu dovolenku (najviac 5 dní), ak je táto platená mimoriadna dovolenka v záujme Komisie. Dodatočná neplatená mimoriadna dovolenka môže byť udelená v prípade riadne dokázanej potreby. Táto skutočnosť sa oznámi GR pre personál a administratívu.
5.	Nároky stanovené v odsekoch 1, 3 a 4 sú vymedzené taxatívne. Nepovoľuje sa najmä ďalší nárok týkajúci sa cesty, veku alebo funkčnej skupiny.
6.	V prípade práce na čiastočný úväzok sa dovolenka za kalendárny rok primerane skráti.
7.	Dovolenka za kalendárny rok, ktorá nebola vyčerpaná do konca vyslania, prepadá.
Článok 15
Materská dovolenka
1.	Tehotnej VNE prináleží materská dovolenka v trvaní dvadsiatich týždňov, počas ktorých sa jej vyplácajú príspevky stanovené v článku 17. Dovolenka začne plynúť najskôr šesť týždňov pred predpokladaným termínom pôrodu, uvedeným v potvrdení a skončí najskôr 14 týždňov po termíne pôrodu. V prípade viacnásobného alebo predčasného pôrodu, prípadne pôrodu zdravotne postihnutého dieťaťa, trvá dovolenka 24 týždňov. Predčasný pôrod je na účely tohto ustanovenia pôrod, ktorý nastane pred koncom 34. týždňa tehotenstva.
2.	V prípade, že príslušné pravidlá záväzné pre zamestnávateľa VNE ustanovujú dlhšiu dovolenku, vyslanie sa preruší podľa ustanovení článku 9 na dobu presahujúcu dovolenku udelenú Komisiou.	
Ak to odôvodňujú záujmy Komisie, doba vyslania sa predĺži o dobu rovnajúcu sa jeho prerušeniu. 
3	Alternatívne môže VNE požiadať o prerušenie vyslania na celú dobu povolenú na materskú dovolenku. V tom prípade platí druhý pododsek odseku 2.
Článok 16
Riadenie a kontrola
Zodpovednosť za riadenie a kontrolu v súvislosti s dovolenkou, pracovným časom a neprítomnosťou v práci má generálne riaditeľstvo alebo útvar, na ktorý je národný expert pridelený.
U tých VNE, ktorých Komisia pridelila na pracoviská mimo Bruselu alebo Luxemburgu, je za každodenné administratívne a finančné riadenie, napríklad za výpočet a vyplácanie denných príspevkov, cestovných príspevkov a prípadne nákladov na sťahovanie tiež zodpovedné generálne riaditeľstvo alebo útvar , na ktorý je VNE pridelený. 
Kópia administratívnych dokumentov týkajúcich sa týchto VNE a informácie o ich akýchkoľvek zmenách, ako aj s nimi súvisiace štatistické informácie, sa zasielajú mesačne príslušnému oddeleniu Generálneho riaditeľstva pre personál a administratívu.
Kapitola III
Príspevky a náklady
Článok 17
Príspevky na životné náklady
1.	Počas celej doby vyslania má VNE nárok na denný príspevok na životné náklady. V prípade, že vzdialenosť medzi miestom bydliska stanoveným v súlade s článkom 20 a miestom vyslania je najviac 150 km, výška denného príspevku je 28,78 EUR; ak táto vzdialenosť presahuje 150 km, denný príspevok je 115,09 EUR.
2.	Ak VNE neboli zo žiadneho zdroja uhradené náklady na sťahovanie, vypláca sa mu dodatočný mesačný príspevok, ktorého výška je uvedená v tejto tabuľke:
Vzdialenosť medzi miestom bydliska a miestom vyslania (km)	Suma v EUR	
0 – 150	0	
> 150	73,98	
> 300	131,52	
> 500	213,73	
> 800	345,26	
> 1300	542,55	
> 2000	649,43	

3.	V prípade VNE bez nákladov sa pri výmene listov uvedenej v článku 1 ods. 5 ustanoví, že príspevky a náklady uvedené v Kapitole III okrem nákladov na misie sa nebudú uhrádzať.
4.	Ak nie je ustanovené inak, príspevky na životné náklady sa vyplácajú aj počas misií, dovolenky za kalendárny rok, mimoriadnej dovolenky a počas dní pracovného voľna udelených Komisiou.
5.	VNE, ktorí počas doby troch rokov končiacej šesť mesiacov pred vyslaním, mali obvyklé bydlisko alebo vykonávali svoje hlavné povolanie vo vzdialenosti najviac 150 km od miesta vyslania, poberajú 25 % z denného príspevku.
Na účely tohto odseku sa neprihliada na okolnosti vyplývajúce z práce, ktorú VNE vykonávajú pre iný štát ako je štát miesta vyslania, alebo pre medzinárodnú organizáciu.
6.	Na začiatku vyslania VNE sa príspevky na životné náklady, na ktoré má VNE nárok, za prvých 75 dní vyslania vyplatia dopredu vo forme jednorazovej sumy a príspevky zodpovedajúce tejto dobe sa už nevyplatia. Táto jednorazová suma sa vyplatí do 25. dňa v mesiaci pre VNE začínajúcich vyslanie v prvý deň toho istého mesiaca. Pre VNE začínajúcich 16. dňa v mesiaci bude táto jednorazová suma vyplatená do 10. dňa nasledujúceho mesiaca. Ak sa vyslanie skončí počas prvých 75 dní, VNE vráti sumu zodpovedajúcu zvyšnej časti tohto obdobia.
7.	VNE informuje generálneho riaditeľa pre personál a administratívu o všetkých podobných platbách, ktoré dostáva z iných zdrojov. Všetky tieto sumy sa odpočítajú od príslušného príspevku vyplácaného Komisiou podľa odseku 1. 
8.	Denné a mesačné príspevky sa každoročne prehodnocujú bez retroaktívneho účinku berúc do úvahy zmeny základných platov úradníkov Spoločenstva v Bruseli a v Luxemburgu.
9.	Denné a mesačné príspevky majú na základe paušálnej sadzby pokryť náklady na pobyt VNE v mieste vyslania a za žiadnych okolností sa nepovažujú za príjem zo závislej činnosti vyplácaný Komisiou.
Denné a mesačné príspevky sa vyplácajú do 25. dňa v mesiaci.
Článok 18
Dodatočný paušálny príspevok
1.	Okrem prípadov, keď sa miesto bydliska VNE nachádza najviac 150 km od miesta vyslania, poskytuje sa mu podľa potreby dodatočný paušálny príspevok rovnajúci sa rozdielu medzi hrubým ročným platom (mínus rodinné prídavky) vyplácaným jeho zamestnávateľom plus denné a mesačné príspevky na životné náklady vyplácané Komisiou a základným platom úradníka na prvom stupni triedy AD6 alebo AST4, v závislosti od funkčnej skupiny, do ktorej je zaradený. Na tieto účely predloží VNE mzdové listy za obdobie dvanástich mesiacov pred začiatkom vyslania.
2.	VNE, ktorého žiadosti bolo vyhovené, poskytne Úradu pre správu a úhradu individuálnych nárokov príslušné mesačné mzdové listy. Dodatočný paušálny príspevok bude vyplatený retroaktívne po obdržaní platového dekrétu. Ak je žiadosti VNE vyhovené, vyplácanie dodatočného paušálneho príspevku sa začne odo dňa podania žiadosti. 
3.	Tieto príspevky sa každoročne prehodnocujú bez retroaktívneho účinku na základe úprav základných platov úradníkov Spoločenstva.
Článok 19
Možná náhrada príjmu zo závislej činnosti
1.	Ak si to vyžadujú záujmy Komisie, Komisia môže počas doby vyslania zamestnávateľovi VNE nahradiť celý čistý príjem zo závislej činnosti VNE alebo jeho časť na základe vopred uzatvorenej dohody zaznamenanej vo výmene listov, ktorá je stanovená v článku 1 ods. 5. 
2.	Náhradu príjmu zo závislej činnosti schvaľuje v každom jednotlivom prípade generálny riaditeľ pre personál a administratívu s prihliadnutím na osobitné potreby útvaru, najmä na potrebu využívať vyslaných národných expertov zo všetkých členských štátov. 
3.	Náklady spojené s náhradou príjmu zo závislej činnosti sa účtujú v rámci prideľovania finančných prostriedkov pre VNE toho generálneho riaditeľstva, ktoré podalo žiadosť, alebo podľa potreby v rámci operačnej rozpočtovej položky.
Článok 20
Miesto bydliska
1.	Na účely tohto rozhodnutia sa za miesto bydliska považuje miesto, v ktorom VNE vykonával úlohy pre svojho zamestnávateľa v čase bezprostredne predchádzajúcom vyslaniu. Za miesto vyslania sa pokladá miesto, kde sa nachádza sekcia Komisie, na ktorú je VNE pridelený. Obidve tieto miesta sa určia pri výmene listov uvedenej v článku 1 ods. 5. 
2.	Ak šesť mesiacov pred začiatkom vyslania do Komisie na pozíciu vyslaného národného experta VNE už pracuje alebo žije v inom mieste, ako je miesto sídla zamestnávateľa, miestom bydliska je miesto, ktoré je bližšie k miestu vyslania.
3.	Za miesto bydliska sa pokladá miesto vyslania, keď:
a)	počas doby troch rokov končiacej šesť mesiacov pred začiatkom vyslania, sa obvyklé bydlisko VNE alebo miesto výkonu jeho hlavného zamestnania nachádzalo v mieste vzdialenom najviac 150 km od miesta vyslania; alebo
b)	v čase žiadosti Komisie o vyslanie VNE je miesto vyslania hlavným bydliskom manžela/manželky VNE alebo ktoréhokoľvek jeho/jej nezaopatreného dieťaťa; na tento účel sa za bydlisko považuje bydlisko nachádzajúce sa najviac 150 km od miesta vyslania.
4.	Na účely odseku 3 písm. a) sa neprihliada na okolnosti vyplývajúce z práce, ktorú VNE vykonáva pre iný štát, ako je štát miesta vyslania, alebo pre medzinárodnú organizáciu.
Článok 21
Cestovné náklady
1.	VNE, ktorého miesto bydliska je vzdialené viac ako 150 km od miesta vyslania, má nárok na náhradu cestovných nákladov v súlade s týmito pravidlami:
a)	pre seba:
i)	z miesta bydliska do miesta vyslania na začiatku doby vyslania;
ii)	z miesta vyslania do miesta bydliska na konci doby vyslania;
b)	pre manžela/manželku a nezaopatrené deti za predpokladu, že žijú s VNE a že Komisia má nahradiť náklady na sťahovanie v súlade s článkom 22:
i)	na začiatku doby vyslania pri sťahovaní z miesta bydliska do miesta vyslania.
ii)	na konci doby vyslania pri sťahovaní z miesta vyslania do miesta bydliska.
2.	S výnimkou cesty lietadlom sa náklady nahradia ako paušálna suma vo výške ceny vlakového lístka druhej triedy bez príplatkov. To isté platí pre cesty autom.
Náklady na leteckú prepravu sa nahrádzajú až do skutočnej ceny zľavnenej letenky v turistickej triede po predložení letenky a palubného lístka, ale len v prípade, ak štandardná cesta vlakom presahuje 500 km alebo ak je súčasťou štandardnej trasy plavba cez more.
3.	Odchylne od odseku 1, ak VNE preukáže, že sa zmenilo miesto jeho hlavného zamestnania, kde bude zamestnaný po skončení vyslania, má nárok na náhradu cestovných nákladov do tohto miesta do výšky stanovenej v odsekoch 1 a 2. Nahradená suma nesmie presiahnuť sumu, na ktorú má nárok v prípade návratu do miesta bydliska.
4.	Ak sa VNE presťahoval z miesta bydliska do miesta vyslania, každý rok má nárok na paušálnu sumu rovnajúcu sa cene spiatočnej cesty z miesta vyslania do miesta bydliska pre seba, svoju manželku/manžela a všetky nezaopatrené deti na základe podmienok platných v Komisii.
5.	Komisia nenahradí náklady uvedené v predchádzajúcich odsekoch, ak boli zaplatené alebo nahradené zamestnávateľom. Na tento účel predloží VNE Komisii vyhlásenie o takýchto platbách alebo náhradách.
Článok 22
Náklady na sťahovanie
1.	Okrem prípadov, na ktoré sa vzťahuje druhý pododsek článku 17 ods. 5, môže VNE na náklady Komisie a s jej predchádzajúcim súhlasom udeleným v súlade s pravidlami o náhrade nákladov na sťahovanie platnými v tom čase, presťahovať predmety osobnej potreby z miesta bydliska do miesta vyslania, ak sú splnené tieto podmienky:
a)	počiatočná doba vyslania VNE musí byť v trvaní dvoch rokov;
b)	miesto bydliska VNE musí byť od miesta vyslania vzdialené najmenej 100 km;
c)	sťahovanie sa musí ukončiť do šiestich mesiacov od prvého dňa vyslania;
d)	o súhlas sa musí požiadať najmenej dva mesiace pred plánovaným termínom sťahovania;
e)	náklady na sťahovanie zamestnávateľ nehradí; ak zamestnávateľ nahradí časť nákladov, príslušná suma sa odpočíta od sumy, ktorú má nahradiť Komisia; 
f)	VNE musí Komisii predložiť originály rozpisov nákladov, originály príjmových dokladov a faktúr a potvrdenie od zamestnávateľa o tom, že zamestnávateľ nenahrádza náklady na sťahovanie alebo uvádzajúce, akú časť nákladov hradí zamestnávateľ.
2.	Podľa odsekov 3 a 4 má VNE, ktorému Komisia nahradila náklady na sťahovanie do miesta vyslania, po skončení vyslania na základe predchádzajúceho súhlasu nárok na náhradu nákladov na sťahovanie z miesta vyslania do miesta bydliska v súlade so všetkými vnútornými pravidlami týkajúcimi sa náhrady nákladov na sťahovanie platnými v tom čase, v súlade s podmienkami stanovenými v odseku 1 písm. d), e) a f) a v súlade s týmito ďalšími podmienkami: 
a)	sťahovanie sa nesmie uskutočniť skôr ako tri mesiace pred koncom vyslania,
b)	sťahovanie sa musí ukončiť do šiestich mesiacov od skončenia vyslania.
3.	VNE, ktorého vyslanie sa skončí na jeho vlastnú žiadosť alebo na žiadosť zamestnávateľa do dvoch rokov od začiatku vyslania, nemá nárok na náhradu nákladov na sťahovanie do miesta bydliska. VNE, ktorému Komisia neuhradila náklady na sťahovanie, má nárok na dodatočný paušálny príspevok uvedený v článku 18.
4.	Ak VNE preukáže, že sa zmenilo miesto, kde bude vykonávať svoje hlavné zamestnanie po skončení vyslania, môžu sa mu nahradiť náklady na sťahovanie do nového miesta zamestnania, ale len do výšky, v akej by sa uhradili v prípade presťahovania do miesta bydliska. 
Článok 23
Misie a náklady na misie
1.	Vyslaného národného experta možno vyslať na misiu podľa článku 6.
2.	Náklady na misiu sa nahrádzajú v súlade s pravidlami a podmienkami vzťahujúcimi sa na náhradu nákladov na misie platnými v Komisii. 
Článok 24
Odborná príprava
VNE má právo zúčastňovať sa na školeniach organizovaných Komisiou, ak je to v súlade so záujmami Komisie. Pri rozhodovaní o povolení účasti treba prihliadať na odôvodnený záujem VNE o tieto školenia, najmä pokiaľ ide o jeho profesionálnu kariéru po skončení vyslania. 
Článok 25
Administratívne ustanovenia
1.	VNE sa v prvý deň vyslania dostaví na príslušnú sekciu Generálneho riaditeľstva pre personál a administratívu s cieľom vybaviť príslušné administratívne formality. Do funkcie nastúpi prvého alebo šestnásteho dňa v mesiaci.
2.	VNE, ktorí nie sú vyslaní do Bruselu, sa dostavia na príslušný útvar Komisie v mieste vyslania.
Kapitola IV
Informačné kurzy
Článok 26
Prístup k informačným kurzom
1.	Komisia prijíma pracovníkov z orgánov štátnej správy členských štátov, krajín EHP, kandidátskych krajín, tretích krajín a z medzinárodných organizácií, ktorých vysiela zamestnávateľ, aby sa zúčastnili na informačnom kurze.
Tieto kurzy musia byť súčasťou programu odbornej prípravy, ktorý organizujú tieto orgány štátnej správy, s cieľom podporovať a zlepšovať partnerské vzťahy s príslušnými štátnymi správami.
2.	Dĺžka kurzov nesmie presiahnuť päť mesiacov. Program kurzov sa stanovuje vopred a obsahuje všeobecnú časť, ktorá vychádza z cieľov kurzov vymedzených v dohodách medzi Komisiou a príslušnou stranou. Všeobecnú časť podľa potreby dopĺňajú ustanovenia, ktoré sú špecifické pre jednotlivé generálne riaditeľstvá prijímajúce stážistov.
3.	Na administratívne účely sa osoby, ktoré sa zúčastňujú na kurzoch, považujú za štrukturálnych stážistov (structural trainees).
4.	Na osoby zúčastňujúce sa na kurzoch sa vzťahujú ustanovenia Usmernení uplatňujúcich sa na štrukturálnych stážistov. Odchylne od článku 11 ods. 3 a 4, osoby zúčastňujúce sa na kurzoch musia zamestnávatelia poistiť proti riziku úrazu, smrti alebo invalidity. Štrukturálni stážisti nepredstavujú pre Komisiu žiadne náklady.
Kapitola V
Sťažnosti
Článok 27
Každý VNE vyslaný na viac ako 6 mesiacov, môže podľa Služobného poriadku podať na oddelenie GR pre personál a administratívu, ktoré zodpovedá za sťažnosti a žiadosti, sťažnosť proti konaniu útvarov Komisie, ktoré súvisí s týmto rozhodnutím, a ktoré má na neho nepriaznivý vplyv. Nevzťahuje sa to na rozhodnutia, ktoré sú priamymi dôsledkami rozhodnutí prijatých jeho zamestnávateľom. Sťažnosť musí byť podaná do dvoch mesiacov. Toto obdobie začne plynúť odo dňa oznámenia rozhodnutia príslušnej osobe, ale v žiadnom prípade nie neskôr ako v deň, keď bolo tejto osobe také oznámenie doručené. Generálny riaditeľ GR pre personál a administratívu oznámi príslušnej osobe svoje zdôvodnené rozhodnutie do štyroch mesiacov odo dňa podania sťažnosti. Ak do konca tejto lehoty nie je príslušnej osobe doručená odpoveď na jej sťažnosť, považuje sa to za implicitné rozhodnutie o jej zamietnutí.
Kapitola VI
VNE platení z rozpočtových prostriedkov určených na výskum
Článok 28
Toto rozhodnutie sa uplatňuje aj na VNE, ktorým sa príspevky vyplácajú z rozpočtových prostriedkov určených na výskum pridelených Generálnemu riaditeľstvu pre výskum alebo Spoločnému výskumnému centru. 
Kópia osobných údajov, administratívnej pozície a zmien týkajúcich sa VNE, ako aj príslušné štatistické informácie sa zasielajú raz mesačne zodpovednému oddeleniu Generálneho riaditeľstva pre personál a administratívu.
Článok 29
Právomoci, ktoré sú týmto rozhodnutím delegované na generálneho riaditeľa pre personál a administratívu, vykonávajú v prípade VNE uvedených v článku 28 zodpovední generálni riaditelia.
Kapitola VII
VNE vyslaní do delegácií Komisie 
Článok 30
Toto rozhodnutie sa uplatňuje na VNE vyslaných do delegácií Komisie.
Článok 31
Právomoci, ktoré má na základe tohto rozhodnutia generálny riaditeľ pre personál a administratívu, vykonáva v prípade VNE vyslaných do delegácií Komisie generálny riaditeľ pre vonkajšie vzťahy, ktorý môže ďalej delegovať tieto právomoci na úradníkov podliehajúcich jeho právomoci.
Článok 32
Príspevky na životné náklady uvedené v článku 17 sa môžu prostredníctvom zdôvodneného rozhodnutia generálneho riaditeľa pre vonkajšie vzťahy nahradiť príspevkom na nájomné, pokiaľ je to odôvodnené na základe osobitných podmienok v krajine vyslania.
Kapitola VIII
Záverečné ustanovenia
Článok 33
Pravidlá C(2002) 1559 z 30. apríla 2002, C(2004) 577 z 27. februára 2004, C(2005) 872 z 22. marca 2005 a C(2005) 3608 z 21. septembra 2005, ktoré sa vzťahujú na vysielanie národných expertov, sa zrušujú.
Toto rozhodnutie nadobúda účinnosť dňom jeho prijatia.
V Bruseli 
	Za Komisiu